Erika Calmeyer

Erika Calmeyer er en norsk filmregissør.

Utdannelse 
I 2014 avsluttet hun regissørutdannelsen ved Den norske filmskolen. Hun har også studert film i Melbourne i Australia.

Karriere 
Eksamensarbeidet ved Den norske filmskolen var filmen LEA, som vant flere filmpriser.

Hun har medvirket som assistent i ulike funksjoner i produksjoner som dokumentarserien Hjernevask (2010) og TV-serien Valkyrien (2017), og var location manager for TV-serien Dag (2011).

I 2018 ble kortfilmen Weight of Spring, regissert av Calmeyer, nominert i klassen «Beste nordiske film» på festivalen Minimalen; til «Beste nordiske kortfilm» på festivalen Nordisk Panorama; til «Beste film» på Kortfilmfestivalen i Grimstad; og til «Beste internasjonale kortfilm» på Odense International Film Festival.

I 2018 var hun en av tolv kvinnelige filmskapere som ble plukket ut til å delta i Utviklingsprogram for kvinnelige filmskapere (UP), med oppstart høsten 2018. Programmet ble etablert av Norsk filminstitutt og Talent Norge i fellesskap for å jevne ut den skjeve kjønnsbalansen innen norsk film ved å styrke talentfulle unge kvinners muligheter til å nå videre i filmbransjen. UP har også som mål at minst 80 prosent av deltagerne skal være i gang med å skape film innen tre år etter at de har deltatt i programmet.

I 2022 debuterte hun som spillefilmregissør med dramafilmen Storm med Ane Dahl Torp i hovedrollen. For filmen ble hun kåret til beste regissør under Riviera International Film Festival i 2023.

Filmografi (utvalg) 
 2022: Storm – spillefilm
 2019: TWIN – TV-serie; regissør på 4 episoder. Serien med Kristofer Hivju i en av hovedrollene er (per april 2019) i post-produksjon.
 2018: Weight of Spring – novellefilm (6 min.); manusforfatter (sammen med Benjamin Loeb) og regissør
 2015: Mysteriet på Sommerbåten – TV-serie vist på NRK; regissør på 5 episoder
 2014: Lea – novellefilm (25 min.) med manus av Sofia Leirsol Lund; regissør

Referanser

Eksterne lenker 
 

Norske filmregissører
Norske manusforfattere